কাশবনের কন্যা

***কাশবনের কন্যা***  নামীয় উপন্যাসটি ১৯৫৪ সালে প্রথম প্রকাশিত হয়েছিল। এর লেখক শামসুদ্‌দীন আবুল কালাম। এটি লেখকের সবচেয়ে বিখ্যাত উপন্যাস। এ সময় তিনি পিতৃপ্রদত্ব নাম **আবুল কালাম  শামসুদ্দীন** ব্যবহার করতেন। এ সংস্করণের প্রচ্ছদ এঁকে ছিলেন শিল্পাচার্য জয়নুল আবেদিন। পরে পরিমার্জিত রূপে উপন্যাসটির সংস্করণ ১৯৮৭ সালে (বাংলা ১৩৯৪ সন) প্রকাশিত হয়।  ২০১৬ সালে ঢাকার বিভাস প্রকাশনা সংস্থা থেকে প্রকাশিত সংস্করণের আইএসবিএন 984-70343-0233-2। 

এ উপন্যাসটি একদিকে সাধু ভাষায় লিখিত, অন্যদিকে এতে বরিশালের আঞ্চলিক ভাষাও কথোপকথনের কালে ব্যবহৃত হয়েছে। এটি পঁচিশটি পরিচ্ছেদে বিভক্ত। প্রতিটি পরিচ্ছেদের শুরুতে রয়েছে লোকগীতির উদ্ধৃতি। অধ্যাপক পবিত্র সরকারের মতে প্রথম উপন্যাস লিখে যশস্বী হওয়ার উদাহরণ বাংলা ভাষায় অনেক আছে। কাশবনের কন্যা এগুলির অন্যতম।

## লেখক পরিচিতি
থাম্ব|ডান|250px|যৌবনে শামসুদ্দীন আবুল কালাম
বাংলা ভাষার লেখক শামসুদ্দীন আবুল কালাম একজন প্রখ্যাত ঔপন্যাসিক ও ছোটগল্পকার। এছাড়া তিনি চলচ্চিত্রে অভিনয় করেছেন; চিত্রপরিচালনাও করেছেন। তার জন্মসূত্রীয় নাম আবুল কালাম শামসুদ্দীন। তার জন্ম বাংলাদেশের বরিশালে ১৯২৬ সালে। তিনি ১৯৪১ সালে বরিশাল জিলা স্কুল থেকে ম্যাট্রিক পাশ করেন। বরিশালে ব্রজমোহন কলেজে তিনি কবি জীবনানন্দ দাশের সরাসরি ছাত্র ছিলেন। পরবর্তীকালে তিনি কলকাতা এবং ঢাকা শহরে বসবাস করেছেন। ১৯৫৯-এ তিনি দেশান্তরী হন এবং ইতালির রোম শহরে অবস্থান করতে থাকেন। বাকি জীবনের আটত্রিশ বছর তিনি কাটিয়েছেন রোম শহরের বাসিন্দা হিসেবে। সত্তরের দশকে তিনি জাতিসংঘের খাদ্য ও কৃষি সংস্থার (ফাও) রোমস্থ সদর দফতরে কর্মরত ছিলেন। এছাড়া ইতালির বাংলাদেশ দূতাবাসেও কাজ করেছেন। অধিকন্তু ইতালিয়ান ফিল্ম ইন্ডাস্ট্রিতেও ছিল তাঁর যাতায়াত ছিল।

১৯৪৫-এ কলকাতা থেকে প্রকাশিত তাঁর শাহের বানু গল্পগ্রন্থর্ভূত ‘জাহাজঘাটের কুলি’ গল্পটি বাংলা সাহিত্যের একটি জনপ্রিয় গল্প। গ্রামীণ পটভূমি তার গল্প-উপন্যাসের অন্যতম চারিত্র লক্ষণ। জীবনে সংগ্রামে পিষ্ট ও সামাজিক শাসনের বন্দী মানুষ তার কথাসাহিত্যের উপজীব্য।

এযাবত তাঁর প্রকাশিত উপন্যাসের সংখ্যা চোদ্দো এবং ছোটগল্প গ্রন্থ আটটি। শামসুদ্দীন আবুল কালামের প্রকাশিত উপন্যাসগুলি হলো: কাশবনের কন্যা (১৯৫৪), আলমনগরের উপকথা (১৯৫৪), আশিয়ানা (১৯৫৫), জীবন কাব্য (১৯৫৬), কাঞ্চনমালা (১৯৬১), জায়জংগল (১৯৭৮), মনের মত ঠাঁই (১৯৮৫), সমুদ্রবাসর (১৯৮৬), যার সাথে যার (১৯৮৬), নবান্ন (১৯৮৭), কাঞ্চনগ্রাম (১৯৯৮) এবং আত্মজৈবনিক উপন্যাস ঈষদাভাস  (২০১৬)। তার প্রকাশিত গল্পসংকলনগড়ুলি হলো: এছাড়াও আছে শাহের বানু (১৯৪৫), অনেক দিনের আশা (১৯৫২), পথ জানা নেই (১৯৫৩), ঢেউ (১৯৫৩), দুই হৃদয়ের তীর (১৯৫৫), মজা গাঙের গান (১৯৮৭), পুঁই ডালিমের কাব্য (১৯৮৭)।  তিনি তিনটি কিশোর উপন্যাস লিখেছেন যথা: রাতের অতিথি (১৯৪৫), কাকলীমুখর (১৯৪৮-এর পূর্বে) এবং সবাই যাকে করল হেলা (১৯৬১)। ১৯৯৭ সালে প্রকাশিত কাঞ্চনগ্রাম উপন্যাসটি বাংলাদেশের মুক্তিযুদ্ধের আবহে রচিত। 
থাম্ব|ডান|250px|কাশবনের কন্যা উপন্যাসের একটি পরিচ্ছেদের শুরুর চিত্রায়িত ও লোকগীতি সম্বলিত পাতার চিত্র
১৯৯৭ সালে শামসুদ্দীন আবুল কালামের মৃত্যু হয় নিঃসঙ্গ অবস্থায়। রোম শহরের বহুতল ভবনের নিজ এপার্টমেন্টে মৃত্যুর অনেক পরে ফায়ার সার্ভিসের উদ্ধারকারী দল জানালা ভেঙ্গে লাশ উদ্ধার করে। রোমের পুলিশ তার ধর্মীয় পরিচয় নিরূপণ করতে ব্যর্থ  হয়ে। পরিচিত কারো সন্ধান না পেয়ে মূলতঃ বেওয়ারিশ লাশ হিসেবে তাকে জানাজা ছাড়াই রোমের এক প্রান্তে প্রিমাপর্তা এলাকায় অবস্থিত একটি খ্রিস্টান করস্থানে সমাহিত করে।

জানা যায় প্রচন্ড অভিমানী এই কথাসাহিত্যিক বয়সকালে জীবনবিমুখ হয়ে উঠেছিলেন। ব্যাংকে পর্যাপ্ত টাকা ছিল, কিন্তু বাজার করতেন না। প্রায়শই খাওয়া দাওয়া বন্ধ করে দিতেন। এমনকি জীবনরক্ষাকারী ঔষধ সেবনও বন্ধ করে দিতের। এভাবে নিজেকে টেনে নিয়ে গিয়েছিলেন তিনি স্বেচ্ছা মৃত্যুর দিকে।

## কাহিনীসূত্র
গ্রামীন প্রেক্ষাপটে রচিত এ উপন্যাসের অবয়বে রয়েছে দুটি সমান্তরাল প্রেমকাহিনী: একদিকে সখিনা ও হোসেন, অন্যদিকে কানু শিকদার ও জোবেদা। হোসেন ও কানু শিকদার পরস্পর বন্ধু। তাদের বাড়ী বাংলার দক্ষিণাঞ্চলের নদীতীরবর্তী একটি গ্রামে। তারা নদী থেকে ইলিশ মাছ ধরে বিক্রি করে এবং জীবন নির্বাহ করে। হোসেনের কাহিনী দিয়ে উপন্যাসের শুরু; কিন্তু শিকদার এই কাহিনীর প্রধানতম চরিত্র। ঘরসংসারত্যাগী পুরুষ শিকদার একজন কবিয়াল মানুষ। সে মুখে মুখে গীত রচনা করে। সেই গান বিষাদময়। তার পিতা জয়জামালী ও পিতামহ করম আলীও গাতক ছিলেন। শিকদারের জীবন বৈরাগ্যময়। কিন্তু তার বন্ধু হোসেন গৃহস্থ স্বভাবের মানুষ। শিকদার জোবেদার প্রতি অনুরক্ত। কিন্তু জোবেদার বিয়ে হয় ভিন্ন পুরুষের সঙ্গে। একই ভাবে হোসেন ভালবাসে সখিনাকে কিন্তু সখিনাকে সে স্ত্রী হিসেবে পায় না। পরে সে মেহেরজানের প্রতি অনুরক্ত হয়ে পড়ে। মেহেরজান বিবাহিতা। হোসেন না পায় সখিনাকে, না পায় মেহেরজানকে। জোবেদা স্বামীকে ছেড়ে শিকদারের কাছে ফিরে আসতে চায়। কিন্তু কারও আশা পূরণ হয় না।

## সমালোচনা

*কাশবনের কন্যা* বাংলা সাহিত্যের সুপরিচিত গ্রন্থ হলেও এর সাহিত্যিক আলোচনা খুব কম। সাধুভাষায় লেখার  সম্ভবত বিরূপ সমালোচনা হয়েছিল। তাই পরবর্তীকালের সংস্করণে ভূমিকাতেই শামসুদ্দীন আবুল কালামের লিখেছেন, *প্রসঙ্গত আমার এই জাতীয় রচনার ধ্রুপদী বাংলাভাষার সঙ্গে দেশের আঞ্চলিক ভাষার সমাহার ইঙ্গিতও (ঈস্পিত ও?-প.স.) ইচ্ছাকৃত; আপন জীবনসত্তাকে খুঁজিয়া লইবার জন্য এই মাধ্যম অতি প্রয়োজনীয় মনে করিয়াছি; নিছক ‘অনাধুনিক’ বলিয়া শ্রেণিভুক্ত করা সময় সময় অত্যন্ত স্কুল অধিকার বলিয়া মনে হয়।*
 ‘‘শামসু্দ্দীনের আবুল কালামের উপন্যাসে সমাজ বাস্তবতা’’ প্রচ্ছদনামে একটি গ্রন্থ রচনা করেছেন ইয়াহইয়া মান্নান (২০০৮)।

পবিত্র সরকার বলেছেন, সমাজের আড়ালে থাকা মানুষগুলির জীবন সাধারণতঃ লেখকদের দৃষ্টির বাইরে থেকে যায়। সেই আড়ালে থাকা জীবন চিত্রায়িত করেছেন শামসুদ্দীন, আর এজন্যই বইটি জনপ্রিয়তা লাভ করেছে। তার মতে, লেখক একটি গাথাকাব্য  হিসেবে এই উপন্যাসটিকে ভেবেছিলেন, এবং সে পরিকল্পনায়—সাধু ভাষা যা কখনও সহজেই কবিতাময় হয়ে ওঠে—সঙ্গত স্থান করে নিয়েছে। সেই সঙ্গে যুক্ত হয়েছে লোকগীতি, প্রবচন, গ্রামীণ ভাষা, লোকশিল্পের আঙ্গিকে জয়নুল আবেদীনের ছবি—সবমিলিয়ে এক গ্রামীন নিত্যতার মধ্যে আশ্রিত এক বিচিত্র বহুস্বরিকতকা সৃষ্টি হয়েছে। পাঠক পদে পদে ওই ভাষাবুনোট ও সংগীতময় অন্তঃস্রোতের মুখোমুখি হবেন। ‌

লেখকের কথাসাহিত্যের কথা উল্লেখ করে শারমিন সুলতানা একটি প্রবন্ধে লিখেছেন, বাংলাদেশের কথাসাহিত্যে শামসু্দ্দীনের আবুল কালামের  অবস্থান স্বাতন্ত্র্যমণ্ডিত। বাস্তবতাঘনিষ্ঠ গল্প রচনা করে তিনি তার শিল্পদক্ষতার স্বাক্ষর রেখেছেন। ‌তার কথাসাহিত্য শৈল্পিক নৈপুণ্যে ঋদ্ধ। গ্রামীণ জনজীবনের বিচিত্র আশা আকাঙ্ক্ষা হতাশা বেদনা নৈরাশ্য যন্ত্রণার রূপচিত্রাঙ্কনে তার পারদর্শিতা বিস্ময়কর।

## লেখকের ভূমিকাবচন

## তথ্যসূত্র